Sklep I R 129/2013
Datum: 2013-11-07T01:00:00.000+01:00
ecli: ECLI:SI:VSRS:2013:I.R.129.2013
sodisce: Vrhovno sodišče
oddelek: Civilni oddelek
podrocje: CIVILNO PROCESNO PRAVO - IZVRŠILNO PRAVO
institut: spor o pristojnosti - izvršilni postopek - bivališče dolžnika

## Jedro

Ker je upnik navedel, da ima eden od dolžnikov (A. A.) prebivališče na območju Okrajnega sodišča v Črnomlju, je Okrajno sodišče v Črnomlju pristojno za odločitev o predlogu za izvršbo in za vsa druga vprašanja v izvršbi.

## Izrek

Za odločanje je pristojno Okrajno sodišče v Črnomlju.

## Obrazložitev

1. Upnik je 26. 7. 2013 pri Okrajnem sodišču v Črnomlju vložil predlog za izvršbo na podlagi pravnomočne sodne odločbe. Okrajno sodišče v Črnomlju je s sklepom 0147 I 101/2013 z dne 26. 7. 2013 sklenilo, da ni krajevno pristojno za odločanje in da bo zadeva po pravnomočnosti sklepa odstopljena Okrajnemu sodišču v Celju.

2. Okrajno sodišče v Celju je 11. 10. 2013 sprožilo spor o pristojnosti, v katerem navaja, da je eden od dolžnikov A. A., ki prebiva na naslovu ..., Črnomelj.

3. Za odločanje v tej zadevi je pristojno Okrajno sodišče v Črnomlju.

4. Upnik v sporni izvršilni zadevi predlaga izvršbo s prodajo premičnin ter izvršbo na plačo in dolžnikova denarna sredstva pri organizacijah za plačilni promet. V vseh treh primerih se krajevna pristojnost sodišča ravna po dolžnikovem stalnem ali začasnem prebivališču oziroma sedežu (drugi odstavek 78. člena v zvezi s prvim odstavkom 77. člena Zakona o izvršbi in zavarovanju – v nadaljevanju ZIZ in prvi odstavek 100. člena v zvezi s prvim odstavkom 128. člena in 136. členom ZIZ).

5. Upnik je v predlogu za izvršbo navedel tri dolžnike, prvega s stalnim prebivališčem v Celju, drugega s stalnim prebivališčem v Črnomlju in tretjega s sedežem v Novem mestu Na podlagi 49. člena Zakona o pravdnem postopku (v nadaljevanju ZPP), ki se v postopku izvršbe smiselno uporablja v skladu s 15. členom ZIZ, je v primeru, kadar v izvršilnem postopku na strani dolžnikov nastopa več oseb, pa zanje ni pristojno isto sodišče, krajevno pristojno tisto sodišče, ki je krajevno pristojno za enega izmed dolžnikov. Ker je upnik navedel, da ima eden od dolžnikov (A. A.) prebivališče na območju Okrajnega sodišča v Črnomlju, je Okrajno sodišče v Črnomlju pristojno za odločitev o predlogu za izvršbo in za vsa druga vprašanja v izvršbi.